62024TO0392_RES
Asia T-392/24
Raf VerbekejaElias Vlerick
vastaan
Euroopan parlamenttijaEuroopan unionin neuvosto
Unionin yleisen tuomioistuimen määräys (kuudes jaosto) 26.11.2024
Kumoamiskanne – Asetus (EU) 2024/1263 – Asetus (EU) 2024/1264 – Direktiivi (EU) 2024/1265 – Lainsäätämisjärjestyksessä hyväksytty toimi – Täytäntöönpanotoimenpiteitä sisältävä toimi – Toimi ei koske kantajaa suoraan – Tutkittavaksi ottamisen edellytysten selvä puuttuminen – Vaatimus ”perustuslaillisesta vuoropuhelusta” Belgian perustuslakituomioistuimen kanssa – Toimivallan selvä puuttuminen
Kumoamiskanne – Luonnolliset henkilöt tai oikeushenkilöt – SEUT 263 artiklan neljännessä kohdassa tarkoitettu sääntelytoimen käsite – Kaikki yleisesti sovellettavat toimet lainsäätämisjärjestyksessä hyväksyttyjä toimia lukuun ottamatta – Asetukset 2024/1263 ja 2024/1264 – Tavallisessa lainsäätämisjärjestyksessä annettu asetus ja erityisessä lainsäätämisjärjestyksessä annettu asetus – Jääminen käsitteen soveltamisalan ulkopuolelle
(SEUT 263 artiklan neljäs kohta ja SEUT 289 artiklan 1–3 kohta; Euroopan parlamentin ja neuvoston asetus 2024/1263; neuvoston asetus 2024/1264)
(ks. 8–12 kohta)
Kumoamiskanne – Luonnolliset henkilöt tai oikeushenkilöt – Suoraan ja erikseen luonnollisia henkilöitä tai oikeushenkilöitä koskevat toimet – Yksityistä suoraan koskeva toimi – Kriteerit – Se, että toimella on suoraan sitovia oikeusvaikutuksia kantajan oikeusasemaan – Tällaisia vaikutuksia ei ole – Tutkittavaksi ottamisen edellytysten selvä puuttuminen
(SEUT 263 artiklan neljäs kohta; Euroopan parlamentin ja neuvoston asetuksen 2024/1263 1 artiklan 1 kohta ja 2 artikla; neuvoston asetus 2024/1264; neuvoston direktiivin 2024/1265 johdanto-osan kahdeksas perustelukappale)
(ks. 17–25 ja 27–29 kohta)
Tiivistelmä
Unionin yleinen tuomioistuin esittää saatuaan käsiteltäväkseen kumoamiskanteen, jonka se jättää tutkittavaksi ottamisen edellytysten selvän puuttumisen takia tutkimatta, täsmennyksiä tavallisten kantajien asiavaltuudesta nostaa SEUT 263 artiklan neljännen kohdan nojalla kumoamiskanne Euroopan unionin säädöksistä, joiden adressaatteja kyseiset kantajat eivät ole, ja tarkemmin sanottuna edellytyksestä, että toimi koskee kantajaa suoraan.
Kyseinen kanne oli kohdistettu asetuksiin 2024/1263 (
1
) ja 2024/1264 (
2
) sekä direktiiviin 2024/1265 (
3
) (jäljempänä yhdessä tarkasteltuina riidanalaiset toimet), joilla on tarkoitus uudistaa unionin talouden ohjausjärjestelmää talousarvion kurinalaisuutta ja jäsenvaltioiden velkakestävyyttä koskevien tavoitteiden valossa.
Toissijaisesti kantajat olivat esittäneet unionin yleiselle tuomioistuimelle vaatimuksen käydä Belgian perustuslakituomioistuimen kanssa ”perustuslaillista vuoropuhelua” riidanalaisten toimien täytäntöönpanosta Belgian viranomaisissa; unionin yleinen tuomioistuin jätti tutkimatta tämän vaatimuksen, koska se ei selvästikään ollut toimivaltainen ratkaisemaan sitä.
Unionin yleisen tuomioistuimen arviointi asiasta
Aluksi unionin yleinen tuomioistuin palauttaa mieleen, että SEUT 263 artiklan neljännessä kohdassa erotetaan toisistaan kolme tilannetta, joissa luonnollisen henkilön tai oikeushenkilön nostama kumoamiskanne voidaan ottaa tutkittavaksi, eli henkilö voi nostaa kanteen hänelle osoitetusta säädöksestä tai säädöksestä, joka koskee häntä suoraan ja erikseen, sekä sääntelytoimesta, joka koskee häntä suoraan ja joka ei edellytä täytäntöönpanotoimenpiteitä.
Aivan aluksi unionin yleinen tuomioistuin toteaa, että koska kantajat eivät ole riidanalaisten toimien adressaatteja, heillä ei ole kanneoikeutta edellä tarkoitetun ensimmäisen tilanteen nojalla.
Tämän jälkeen unionin yleinen tuomioistuin täsmentää aluksi tarkastelemastaan kolmannesta tilanteesta, että ilmaisu ”sääntelytoimi” ei kata lainsäätämisjärjestyksessä hyväksyttyjä toimia eli toimia, jotka hyväksytään ”tavallisessa lainsäätämisjärjestyksessä” ja ”erityisessä lainsäätämisjärjestyksessä”. (
4
)
Se toteaa tältä osin yhtäältä, että asetus 2024/1263 on annettu tavallisessa lainsäätämisjärjestyksessä ja asetus 2024/1264 erityisessä lainsäätämisjärjestyksessä, joten ne eivät ole sääntelytoimia, ja toisaalta, että direktiivin 2024/1265 oikeusvaikutusten kohdistuminen kantajiin edellyttää SEUT 263 artiklan neljännessä kohdassa tarkoitettuja täytäntöönpanotoimenpiteitä eli sellaisia kansallisia toimenpiteitä, joilla direktiivi saatetaan osaksi kansallista oikeutta ja jotka voivat olla tuomioistuinvalvonnan kohteena kansallisissa tuomioistuimissa.
Niinpä se katsoo, ettei kantajilla ole oikeutta nostaa kannetta riidanalaisista toimista SEUT 263 artiklan neljännessä kohdassa tarkoitetun kolmannen tilanteen nojalla.
Lopuksi siltä osin kuin kyse on mainitussa artiklassa tarkoitetusta toisesta tilanteesta unionin yleinen tuomioistuin korostaa, että riidanalaisten toimien kumoamiseksi esitetyn ensimmäisen vaatimuksen voitaisiin katsoa täyttävän tutkittavaksi ottamisen edellytykset vain siltä osin kuin riidanalaiset toimet koskisivat kantajia suoraan ja erikseen.
Tältä osin se toteaa, että jotta kanteen kohteena oleva toimi koskisi tavallista kantajaa suoraan, kahden kumulatiivisen edellytyksen on täytyttävä. Yhtäältä riidanalaisella toimenpiteellä on oltava välittömiä vaikutuksia kantajan oikeusasemaan, ja toisaalta se ei saa jättää ollenkaan harkintavaltaa niille, joille se on osoitettu ja joiden tehtävänä on sen täytäntöönpano.
Näistä edellytyksistä ensimmäisen osalta on vakiintuneen oikeuskäytännön mukaan niin, että SEUT 263 artiklan mukaisen kumoamiskanteen kohteena voivat olla muodostaan riippumatta kaikki toimielinten toteuttamat toimenpiteet, joilla pyritään saamaan aikaan sitovia oikeusvaikutuksia. Sen määrittämiseksi, onko toimella tällaisia vaikutuksia ja voidaanko siitä näin ollen nostaa kumoamiskanne, on tarkasteltava kyseisen toimen asiasisältöä ja arvioitava toimen vaikutuksia ottamalla huomioon kyseisen toimen sisällön kaltaisia objektiivisia kriteerejä ja ottamalla tarvittaessa huomioon toimen antamisen asiayhteys ja toimen toteuttaneen toimielimen toimivalta. Sitä, onko toimella mahdollista saada aikaan välittömiä vaikutuksia luonnollisen henkilön tai oikeushenkilön oikeusasemaan, ei siis voida arvioida pelkästään sen perusteella, onko kyseinen toimi muodoltaan direktiivi.
Nyt kyseessä olevassa asiassa unionin yleinen tuomioistuin toteaa, että riidanalaisia toimia, joilla on tarkoitus uudistaa unionin talouden ohjausjärjestelmää talousarvion kurinalaisuutta ja valtioiden velkakestävyyttä koskevien tavoitteiden valossa, sovelletaan jäsenvaltioihin siltä osin kuin niissä säädetään niiden talouden ohjausjärjestelmästä, erityisesti säännöistä, jotka koskevat kansallisia finanssipoliittis-rakenteellisia suunnitelmia, yhteisen rahan käyttöön ottaneiden jäsenvaltioiden liiallisia alijäämiä koskevaa menettelyä ja jäsenvaltioiden julkisen talouden kehyksiä liiallisten julkistalouden alijäämien välttämiseksi.
Näin ollen riidanalaisilla toimilla ei voi olla välittömiä sitovia vaikutuksia kantajien omaan oikeusasemaan. Tämä päätelmä saa sitä paitsi vahvistuksen kantajien kannekirjelmässä esittämistä väitteistä, koska kantajat eivät yksilöi mitään konkreettista riidanalaisten toimien säännöstä, jolla voisi olla vaikutuksia heidän oikeusasemaansa, eivätkä myöskään mitään konkreettista oikeudellista vaikutusta kyseiseen asemaan. Erityisesti on todettava, että kantajien väittämät riidanalaisten toimien mahdolliset vaikutukset Gentin kaupungin (Belgia) kaltaisen julkisyhteisön hallintoon ja oikeuksiin eivät voi olla välittömiä vaikutuksia kantajien oikeusasemaan.
Unionin yleinen tuomioistuin päättelee tästä, että koska edellytys, jonka mukaan toimen on koskettava kantajaa suoraan, ei täyty, kantajilla ei ole asiavaltuutta vaatia riidanalaisten toimien kumoamista SEUT 263 artiklan neljännessä kohdassa tarkoitetun toisen tilanteen nojalla.
Näin ollen unionin yleinen tuomioistuin jättää ensimmäisen vaatimuksen tutkimatta, koska sen tutkittavaksi ottamisen edellytykset selvästi puuttuvat siltä osin kuin kantajat eivät voi perustaa asiavaltuuttaan vaatia riidanalaisten toimien kumoamista yhteenkään SEUT 263 artiklan neljännessä kohdassa tarkoitetuista tilanteista.
(
1
)	Talouspolitiikan tuloksellisesta yhteensovittamisesta ja monenvälisestä julkisen talouden valvonnasta sekä neuvoston asetuksen (EY) N:o 1466/97 kumoamisesta 29.4.2024 annettu Euroopan parlamentin ja neuvoston asetus (EU) 2024/1263 (EUVL L, 2024/1263).
(
2
)	Liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annetun asetuksen (EY) N:o 1467/97 muuttamisesta 29.4.2024 annettu neuvoston asetus (EU) 2024/1264 (EUVL L, 2024/1264).
(
3
)	Jäsenvaltioiden julkisen talouden kehyksiä koskevista vaatimuksista annetun direktiivin 2011/85/EU muuttamisesta 29.4.2024 annettu neuvoston direktiivi (EU) 2024/1265 (EUVL L, 2024/1265).
(
4
)	SEUT 289 artiklan 1 ja 3 kohta.